LidanRubinov/Halacha-QA huggingface dataset:
שאלה: מסירת מידע חסוי בהלכה: כחלק מעבודתי אני יושב עם אנשים ומדבר איתם אודות הבעיות שלהם ומנסה לחשוב איתם על פיתרון המתאים לצרכיהם, חשוב לציין מדובר גם בנושאים מאוד אישיים שבשום מקום אחר הם אינם מדברים עליהם כלל אף לא עם קרוביהם. שאלתי היא: מהיכן ניתן לראות בהלכה, תנ"ך, ראשונים, אחרונים או אפילו פסקי הלכה מהיום איפה בדיוק התורה מתייחסת לחיסיון (פרטיות המידע) ואם היא לא מתייחסת איך ניתן לחייב אדם (או אפילו דמות רבנית) לשמור מידע בסוד? חשוב לציין אינני שואל מכוון שאני רוצה לספר, אלה מכוון שאני מעוניין להבין מבחינה הלכתית מהיכן המקור. אם ניתן להכווין אותי למקורות אשמח.
תשובה: יש פסוק במשלי המדבר על מי שמגלה סוד. (יג) הולך רכיל מגלה סוד ונאמן רוח מכסה דבר. היסוד של האיסור קשור לדין רכילות שמוזכר בתורה בפרשת קדושים. וע' שם בפירוש המלבים: (יג) הולך רכיל מגלה סוד - באר שמי שהולך רכיל טבעו לגלות סוד של חברו, והסוד הוא כפקדון שחברו מפקיד אצל רוחו, וכמו שלא יפקיד אדם פקדון אצל בלתי נאמן, כי אין להפקיד סוד אל רוח הבלתי נאמן, וכשהולך רכיל ידע שהוא גם בלתי נאמן ברוחו, ולקמן אמר גולה סוד הולך רכיל, באר שכן גם בהפך אם נראה איש מגלה סוד נדע שטבעו להיות הולך רכיל. יש הלכה שנלמדת מן הפסוק. דיין שישב בדיון בבית דין אינו יכול אחר כך להדליף ממה שהיה בהחלטת בית דין. וכך פסק הרמ' בהל' סנהדרין: (ז) אסור לאחד מן הדיינים כשיצא מבית דין לומר אני הוא המזכה או המחייב וחברי חולקין עלי אבל מה אעשה שהם רבו עלי ואם אמר כן הרי הוא בכלל הולך רכיל מגלה סוד ומעשה בתלמיד אחד שהוציא דברים שנאמרו בבית המדרש לאחר שתים ועשרים שנה והוציאוהו בית דין מבית המדרש והכריזו עליו זה מגלה סוד הוא: איסור רכילות היא האיסור להעביר מידע שיש לך על חברך מידע שחברך אינו מעוניין שתעביר אותו. גילוי סוד שמדובר עליו במשלי חמור יותר מאיסור רכילות. רכילות זהו מידע שיש לך על חברך בדרך סתמית. אולם גילוי סוד הוא מידע שנמסר לך במפורש בצורה שלא תגלה אותו לאחרים וזה חמור יותר מסתם רכילות. השאלות הגדולות שישנם היא במקום שיש סתירה בין האיסור לגלות סוד לבין מקרה שיש תועלת וצורך לחברה לקבל מידע עודות מישהו למרות שאותו פלוני לא מעוניין בכך. דנו בהלכה למשל באדם שחולה במחלה וצריך להזהיר את החברה כדי שלא תידבק ממנו. כך יש דיונים רבים בנוגע לשידוכים. בספר אור החיים, באר שבתורה בצמוד לאיסור רכילות כתוב "לא תעמוד על דם רעך". זאת בכדי ללמדנו שיש מקומות שבהם אין לשמור על סוד ועל חסיון. אולם אלו המקרים שהם יוצאי דופן. הנה רשימה חלקית של מקורות שדנו בענין: חפץ חיים, חלק ב', כלל ט'   שו"ת חלקת יעקב, ח"ג, סי' קלו   ושו"ת ציץ אליעזר, חי"ג, סי' פא, אות ב   שם, שם, סי' קד, אות א   פסקי דין של בתי הדין הרבניים בישראל, כרך ט, עמ' 331   הרב רקובר, נועם, כרך ב, עמ' קפח   ע. יעקובוביץ, הרפואה והיהדות, עמ' 259.
שאלה: האכלת דגים בשבת: ראיתי מאמר שבו נכתב שאין להאכיל דגי נוי בשבת. האם אכן אסור להאכילם או שזהו צער בע"ח לא להאכילם?
תשובה: ודאי שאת חייבת להאכילם, הרי לא ימצאו את מוזנם במקום אחר.
שאלה: מעלית שבת ללא הסכמת הדיירים: בימים אלו, שופצה המעלית בבניין בו אני גרה. חבר ועד בית שהוא דתי (הגר בקומה רביעית) החליט להוסיף למעלית המחודשת, פונקציה, שלא הייתה קיימת במשך 22 שנות קיום הבניין, מעלית שבת. השכן לא הביא זאת למשאל דיירים והחליט זאת על דעת עצמו. בבניין גרים 3 משפחות דיירים דתיים ו -6 משפחות חילוניות. האם ניתן לחייב את כל דיירי הבניין בהוצאות החשמל הגבוהות, של מעלית השבת או שהעלות צריכה ליפול רק על 3 המשפחות, שזקוקות למעלית? האם לא מדובר בגזל?
תשובה: אם לפי התקנון הוא לא היה מוסמך לעשות את זה, שאר הדיירים יכולים לומר שאינם רוצים. אם היה כלול ביפוי הכח שלו שיכול לעשות דברים על דעת עצמו, כולם משלמים.
שאלה: הריון מתקדם ביום כיפור ב"ה: לכבוד הרב אריאל אני בהריון ובע"ה ביום הכיפורים אהיה בשבוע 38, כך שיש סיכוי שהצום יזרז את הלידה (בהריון קודם ילדתי בתחילת שבוע 39) ואלד ביום כיפור או במוצאי היום. א. כיצד עלי לנהוג בצום (בתי הגדולה בת שנה וחודש כך שאיני יכולה כל היום רק לשכב)? ב. כיצד עלי לנהוג במקרה שמתחילים צירים, האם מותר לי לאכול ולשתות לשיעורים או שבכלל אסור לי? ג. אם אכן אלד ביום הכיפורים אצטרך איך שהוא לקרא לבעלי, האם הוא יוכל לשים פלאפון בבית הכנסת על שקט או אפילו שיהיה בכיס שלו בכל היום (הוא מתפלל בכמה בתי כנסת)?
תשובה: צריך להתיעץ עם הרופא סמוך ליוכ"פ. אם לא רצוי שהעובר יוולד מוקדם יש להפסיק את הצום מיד עם תחילת הצירים ע"י אכילה ושתיה המכילים סוכר אמיתי או דבש. אם אין מניעה שהלידה תוקדם, עם התחזקות הצירים יש לאכול ולשתות לשיעורים כדי להתחזק לקראת הלידה. אם יש צורך הכרחי בעזרת הבעל להזעיק אמבולנס מותר לטלפן אליו.
שאלה: קריאת שמע שעל המיטה: כשאני קורא קריאת שמע שעל המיטה אני ממש עייף עד כדי כך שלעיתים אני נרדם באמצע קריאת שמע. אני מגיע לשלב הזה מכיוון שאני יודע שאי אפשר לדבר לאחר קריאת שמע שעל המיטה. האם על רקע זה יש היתר לקרוא מוקדם יותר ולהמשיך ללמוד לאחריה ולדבר אם צריך?
תשובה: אני חושב שעדיף שתקרא קודם מאשר להירדם באמצע. העניין לא לדבר אחרי קריאת שמע אינו מדין הפסק אלא ח רצו שקריאת שמע תהיה סמוכה לשינה לכתחילה אבל אם לא היתה סמוכה לא הפסיד הרבה.
שאלה: הכנת אוכל ע"י יהודי בשבת: אם יהודי מכין מבשל אוכל בשבת מה דינו של האוכל בשבת, ומה דינו ביום א'? מה דינם של הכלים שנתבשל נאפה בהם בשבת?
תשובה: השאלה מורכבת מהרבה פנים: האם זה היה בשוגג או במזיד, האם הוא עשה את התבשיל בשבילך או לצורך עצמו, האם זו פרנסתו ועוד. וננסה להתייחס ראשית, בקצרה, למקרים הנפוצים ביותר שזה הכנת מאכל על ידי יהודי לצורך פרנסה, כגון: בבתי מלון מסעדות וכד'. במקרה כזה שהיהודי מכין בעצם את האוכל בשבילך, והוא חשוד לחזור ולעשות את המעשה שוב יש איסור של אכילת האוכל הן מצד מעשה שבת והן מצד חיזוק ידי עוברי עברה. לגבי הכלים ישנם מהפוסקים המקילים (לאחרים, למבשל עצמו הכלים נאסרים) להשתמש בכלים ובמיוחד עם עברו כ"ד שעות ללא שימוש בכלים אלו. אם יהודי בישל בשבת במזיד אבל הוא אינו חשוד בעשיית הדבר באופן קבוע, התבשיל מותר לאחרים מיד במוצ"ש ולמבשל אסור לעולם, והכלי נאסר עליו (אך לא לאחרים). ואם בישל בשוגג התבשיל מותר במוצ"ש גם לו וגם לאחרים וכלי לא נאסר כלל.
שאלה: בשר בראש חודש אב: קראתי בהלכותיו של הרב עובדיה יוסף שליט"א שמותר לספרדים לאכול בשר בראש חודש עצמו. האם ניתן לאכול גם במוצאי ראש החודש, והאם יש הבדל שהשנה זה יוצא במוצאי שבת, שזה בעצם סעודה רביעית?
תשובה: עיין בילקוט יוסף עצמו שם שכתב, שבשר שנשאר מר"ח יש שמתירים לאוכלו לאחר ר"ח ויש אוסרים, ולהלכה מי שרוצה להקל יש לו על מי שיסמוך, והעיקר שלא יערים להכין יותר ע"מ שישאר לו לאחר מכן. ובכל מקרה בסעודה רביעית, כיון שהיא סעודת מצוה, מותר לאכול בשר זה.
שאלה: עליה לקברי צדיקים: האם יש בעיה ללכת לעיתים קרובות לקברי צדיקים (האדמור מגור, קבר רחל אימנו), ומה הדין בעליה לקבר של סבתא שלי?
תשובה: בדרך כלל, קרובי משפחה נוהגים לפקוד ביום ה'יארצאייט'. הגר"א אומר שצריכים להימנע כמה שיותר מהגעה לקברים. יש עניין להתפלל בקברי צדיקים אבל לא לעשות מזה פולחן וודאי לא לצאת בשביל זה לחוץ לארץ. הרב זצ"ל במשפט כהן כותב שעניין קברי צדיקים אינו דוחה איסור יציאה מהארץ וגם ישנם הרבה קברי צדיקים בארץ.
שאלה: שמיעת תשובות במבחן: אני צריכה לעשות מבחן באנגלית ל- BED. אני מקפידה שלא להעתיק במבחנים ובעבודות. הקבוצה שאיתה אני לומדת, ואיתן כנראה אעשה את המבחן, מתכננות לגלות לכולן את כל התשובות. א. השאלה היא אם נאמרת תשובה בקול רם, ואני שומעת אותה, האם מותר לי להשתמש במה ששמעתי? ב. ואולי יכולתי לדעת את התשובה בעצמי? ג. ואם כבר כתבתי את התשובה? ד. ואם מה שכתבתי אינו נכון? ה. האם עלי להעיר לנשות הקבוצה? ו. האם עלי להגיד משהו להנהלת המכללה?
תשובה: העתקה במבחן היא קבלת תעודה במרמה. כדי למנוע את איסור הגנבה עלייך ליידע את ההנהלה (את יכולה לעושת זאת באופן אנונימי).
שאלה: פסוקים לפני תהילים: האם כל פעם, לפני קריאת תהילים, יש לומר את שלושת הפסוקים: "לכו נרננה לה נריעה לצור ישענו", "כי אל גדול ה " ו"מלך גדול."?
תשובה: אין חובה אלא רק מעלה טובה. אם קוראים כמה פעמים ביום אפשר לומר לפני הפעם הראשונה ובסיום הפעם האחרונה. הרב שמואל הולשטיין
שאלה: בשלות לנישואין בזמן לא מתאים: אני היום בן 21 וחצי. לאחרונה יוצא לי יותר ויותר לחשוב על לבנות קשר זוגי, למצוא את האשה המיועדת לי. מדי פעם אני מוצא את עצמי חושב על זה (ואם להיות דוגרי - אז גם חושב על מישהי מסוימת שלא פעם ולא פעמיים ניסו לשדך בינינו). מצד שני הרב, יש לי בעיה. אני נמצא היום במסגרת מאוד מגבילה - אני בצבא, וביחידה שלי לא יתאפשר לי להתחתן, לפחות לא בשנה וחצי הקרובות. חשבתי לעצמי שאולי כדאי לי להתחיל קשר עם המישהי הזו, לראות שהקשר טוב ומתאים (או שהוא לא), ולהמתין עם חתונה עד שיגיע הזמן מבחינתי. רציתי לשאול את הרב, האם זה מותר ונכון הלכתית, האם זהו פתרון טוב לבעיה בכלל או שאולי אני צריך להתגבר על היצר ולחכות עד שאני אוכל להכנס לקשר מתוך מטרה להתחתן בקרוב? אני חושב שכדאי לציין שאני נמצא במסגרת בה יש הרבה מגע עם בנות. אני אשמח אם הרב יתייחס גם לנושא באופן כללי - לגבי משך הקשר עד החתונה - האם להתחיל קשר שימשך הרבה זמן (למעלה משנה) זו בכלל אופציה הלכתית, או שדבר זה לא ר כלל. מה לגבי להתחיל קשר מתוך מטרה לראות כיוון ואז לנסות ולהקפיא אותו עד ששני הצדדים יוכלו באמת להתחתן? האם בכלל זה ר מבחינתי לגבי האישה? אולי אני סתם "מורח" אותה ולה זה יהיה לא טוב?
תשובה: שאלת חכם חצי תשובה. לא טוב להיכנס לקשר מתוך מחשבה שאתה "תמרח" אותו. הדבר הוא לא טוב מבחינת הקשר בין ביני הזוג. הדבר לא יביא לבנין אלא לקשיים מיותרים. אם אתה חושב בגדול אזי עליך לדחות את הצורך הרגעי בשביל הבניה לאורך זמן. אולם יתכן שאתה יותר מידי נעול על מסלול מסויים. יתכן שתוכל להתחתן גם תוך כדי השנה שעליה אתה מדבר. באופן כללי אם יש לך קושי בהתמודדות עם המפגש שיש לך עם בנות בצבא בהחלט ראוי שתלך לכיוון בונה והוא למצוא קשר חיובי וטהור עם אישה הראויה לך. אם אתה חושב שיכול להיות שתכנס לקשר וממנו תבוא לשיונוי המסלול שאתה נעול עליו יש מקום להיכנס לקשר.
שאלה: סגולה לחזרה בתשובה: בני בן 27 חילוני, האם יש סגולה מסוימת להחזיר אותו בתשובה? עלי לציין שהוא חי בבית דתי-חרדי כל חייו ויש לו ידע עצום, חכמה וכשרון לימוד בלתי רגילים, מה שעושה את העניין לקשה שבעתיים. מה אפשר לעשות כדי לפתוח את ליבו כדי שיממש את הפוטנציאל הנמצא בו הלכה למעשה? בעייתו היחידה היא תאווה לשמה, שאין הוא יכול או אין הוא רוצה להתאמץ כדי להתגבר עליה. הוא טוען שהקב"ה ברא לו יצר הרע מיוחד בשבילו שהוא הכי הכי, ז"א, שאין לאף אדם יצר רע כמו שלו. מה שבאמת טיפשי, אולי הוא אומר זאת סתם. ויש לו גם טענה לגבי הבחירה החופשית של האדם לדעתו אין לאדם בחירה מוחלטת ובכל צעד הקב"ה מתערב ומה שצריך להיות הוא שיהי-ה ועוד כהנה וכהנה טענות. מה אפשר לעשות אני מרבה בתפילות בעלי לומד תורה לזכותו ונכון להיום אין שום שיפור.
תשובה: ממכתב הקצר נראה שבעייה של בנך אינה התאווה שלו, אלא תחושתו שהדת מגבילה וחונקת אותו. קשה לי להאמין שהוא החליט להיות חילוני מסיבות אידאולוגיות, ולכן גם הדיון על טיעוניו האידאולוגיים הוא מיותר. ולכן בנוסף לתפילה ותורה יש לדעתי לנסות כמה דברים, אולם לפני שאכתוב אותם אסייג את דברי ואומר שילד בן 27 הוא כבר עומד ברשות עצמו והיכלת להשפיע עליו קטנה. זה לא אומר שצריך להתייאש, אבל צריך לדעת שבגיל כזה כבר אי אפשר לכפות עליו את רצוננו. גם לא על ידי סגולות. צריך לגרום לו לרצות בעצמו, וזו פעולה כל לא פשוטה, ולוקחת זמן רב. וכעת כמה הערות: ראשית, צריך שהאהבה שלכם כלפיו לא תהיה מותנה במידת דתיותו. התייחסו אליו כמו אל שאר הבנים המשפחה. העניקו לו מה שאתם מעניקים לכולם. תשדרו לו תמיד שהוא בינכם, ולא משנה מה מצבו אתם תמיד בצד שלו. אל תתווכחו איתו. אל תנסו להוכיח לו בטיעונים שהוא טועה. הוא לא עזב את הדת בגלל טעונים הגיוניים, ולא בגללם הוא ישוב אליה. תעטפו אותו באהבה. כשהוא מנסה להתווכח תאמרו לו שאתם כואבים את מצבו אבל אוהבים אותו גם ככה. אם תתמידו בזה תראו שגם הטיעונים שלו בעד החילוניות יעלמו אט אט. תנסו לחזק את החיוב שבו. אם הוא עשה משהוא חיובי - וכל אחד עושה דברים חיוביים - תצינו זאת לחיוב. תראו לו שאתם שמחים בו ובכל דבר חיובי שהוא עושה. והכי חשוב, תראו לו שהדת אינה חונקת. אפשר לחיות, ואפילו לחיות טוב ולהנות מהחיים גם כדתיים. ואם הוא יחזור על הטענה שלו שנברא לו יצר גדול מאחרים, אל תתווכחו איתו. תגידו לו שאם כך סימן שהקב"ה נתן לו כוחות גדולים מאחרים ונתן לו גם יכולת לעשות מעשים טובים גדולים, שהרי לא יתכן שהקב"ה ברא אותו עם כוחות שרק מקלקלים. תתמידו בזה לאורך זמן, וכשהוא ישתכנע שהדת כבר לא איום בשבילו, יש סיכוי שהוא יתחיל להתקרב שוב. בהצלחה.
שאלה: קדושה בתפילת שמונה עשרה: אני מאריך בתפילתי בשביל לכוון והשליח ציבור התחיל את חזרתו, אם זה לפני יהיו לרצון אמרי פי, לפי מה שקראתי באתר, יש לשתוק ולכוון למה שהשליח ציבור אומר אך אם זה אחרי יהיו לרצון אצטרך לענות. עד כאן זה מובן. אבל אם למשל באמצע אלקי נצור כשאני לדוגמא בעשה למען שמך האם אצטרך לעצור ולהגיד את הקדושה ולהמשיך מהמקום בו הפסקתי כשמסיימים את הקדושה או שכפי שקראתי בתשובה כאן באתר, שלא הייתה מובנת לי כל כך, להגיד מייד יהיו לרצון אמרי פי ואז להתחיל עוד פעם אלקי נצור.
תשובה: אין איסור לומר אלוקי נצור פעם שניה שכן אין שם הזכרת ה' וזה תוספת של תחנונים בסוף התפילה ולא ממש חלק מהתפילה, לכן העצה שניתנה היא עצה טובה. הרב שמואל הולשטיין
שאלה: בדיקת פול מתולעים: האם צריך לבדוק פןל מתולעים, אם כן, כיצד יש לבדוק?
תשובה: פול יבש יש לבודקו. הדרך היא להשרות במים פושרים (כלילה שלם). לאחר מכן להוריד את הקליפה ולראות האם יש חורים. במקרה של חורים יש נגיעות. בברכת התורה והארץ הרב יהודה הלוי עמיחי
שאלה: ישיבה על שולחן: האם מותר לשבת או לשכב על שולחן, והאם ישנו חילוק בין שולחן שנועד לאכילה לבין שולחן סתם? מהו מקור המנהג?
תשובה: מוזכר שאין לעשות שימוש לא מכובד בשולחן כיוון ששולחן דומה למזבח. בד"כ זהו שולחן אכילה. אם יש צורך, כדי לטפס לתיקרה או משהו אחר מותר, אבל סתם כך בצורה לא מכובדת אין לעשות.
שאלה: קורס הדרכת טיולים בשנת אבל: האם מותר להשתתף בקורס להדרכת טיולים סיורים בשנת אבל? (במטרה לעבוד בזה בעתיד)
תשובה: מותר.
שאלה: שאלה זהה למספר רבנים: ישנם מספר אתרים חוץ מכם שדרכם אפשר לשלוח שאלה לרבנים, אם לרב מסויים או לכל רב שיענה. 1. האם מותר לשלוח בו זמנית אותה שאלה למספר אתרים כדי לקבל מגוון דיעות באותו נושא? 2. כמובן, תהיה בעייה לפונה אם הדעות ממש סותרות איך יחליט כיצד לנהוג, אולי יהיה מותר אם יקבל על עצמו לנהוג לחומרה אם יש סתירה? 3. האם זה משנה אם פונים לרב מסויים בכל אתר או לרב מזדמן? אצין ששאלה זאת שלחתי רק אליכם!
תשובה: 1. אם המטרה היא לקבל תשובה אמיתית אז צריך לשלוח לרב שנראה לך הכי בר סמכא בנושא זה. אבל אין ראוי לעשות שעשוע שכזה לשלוח לכמה רבנים בשביל לראות מה כל אחד יגיד. אם בכל זאת תרצה לשמוע דעה של כמה רבנים ולהתייעץ עם סמכות תורנית כמי להכריע, הרשות בידך. 2. כן. אבל ממולץ לשאול תמיד רב קבוע.
שאלה: יום הולדת 50 בשלושת השבועות : האם מותר לעשות יום הולדת (במקרה הזה יום הולדת 50) בשלושת השבועות (לפני ר"ח) אב. ללא שירה, ריקודים וניגון בכלי נגינה. המאורע אמור להיות מאורע משמח ובעיקר נוסטלגי.
תשובה: ללא ריקודים ותזמורת מקצבית - מותר.
שאלה: שכבי עד קומי: המשנ"ב (בסימן א ס"ק ט ) מזכיר את הענין של "שכבי עד קומי". איפה מוזכרים אלו בשבועות ובט באב?
תשובה: בשבועות - "שכבי" - במגילת רות (ג', י"ג) בט' באב - "קומי" - באיכה (ב' י"ט) הרב שמואל הולשטיין
שאלה: נסיעות חינם למתגייס: כידוע כל חייל זכאי לקבלת נסיעות חינם באוטובוסים. עד כמה שאני יודע לחייל מותר לנסוע חינם גם בנסיעות לצרכים פרטיים, ללא קשר לצבא, וזה ניתן כתגמול מתנה של הצבא לציבור החיילים. 1.במידה ודברים אלו נכונים מה הדין לגבי מלש"ב - מועמד לשרות הביטחון - אזרח המקבל צו גיוס ובתוכו שוברי נסיעה חינם בכל שרותי ההסעות המוגבלים לתאריך התיצבותו בלשכה. האם עליו להשתשמש בשוברים הללו רק בשביל לנסוע ללשכת גיוס ובחזרה ממנה או שמותר לו להשתמש בהם גם ללא קשר ללשכת הגיוס? 2.האם הדין שונה בחברת אגד המנפיקה אישור בתמורה לשובר לנסיעה בכל קוויה וכותבת באישור " נסיעה חופשית ליעד - שובר צה"ל" שלמרות שטכנית אני יכול ליסוע אם אישור זה בכל קוויה בארץ, יהיה מותר לי לנסוע באישור רק בדרכי אל לשכת הגיוס ובחזרה ממנה? האם גם פה ניתן לומר שזה מילגה הניתנת על ידי הצבא ליסוע חופשי ביום זה? 3. מה יהיה הדין במקרה שהצלחתי להגיע ללשכת הגיוס ללא השוברים (בהגעה עצמית, או שאני גר קרוב) בכל אופן נשארו לי מספר שוברים, האם יהיה מותר לי להמשיך ולהשתמש בשוברים באותו יום? (יש לציין שצה"ל מכריז שבמידה ואבדו לך השוברים, תוכל לקבל את החזר הנסיעה שלך בלשכה בתמורה לקבלה) אשמח אם הרב יוכל לכתוב לי באופן מפורט. ב ו
תשובה: פתיח דבריך שגוי. חייל זכאי לנסיעה חינם בתחבורה ציבורית, למקום שירותו וחזרה, כשהוא לבוש מדים (אלא אם כן יש לו תעודה הפוטרת אותו מללבוש מדים). שובר הנסיעה למלש"ב נועד לשחרר אותו מלהוציא מכספו על מנת להגיע ללשכת הגיוס או לכל מקום אחר שנדרש להגיע לצורך גיוסו, ואסור לו להשתמש בשובר הנסיעה לכל מטרה אחרת, גם אם הגיע ללשכת הגיוס שלא בתחבורה ציבורית. הנ"ל תקף לגבי כל חברות הנסיעה הציבוריות. דובר צה"ל
שאלה: יציאה לחו"ל במסגרת עבודה: האם מותר לצאת לחו"ל מטעם העבודה כדי לבדוק מוצר שמיוצר בחו"ל?
תשובה: לצורך יצוא ויבוא מותר. הרמב"ם מונה ארבעה מקרים בהם מותר לצאת לחו"ל. אחד מהם - לסחורה. גם כאן מותר כיוון שזה לצורך פרנסה.
שאלה: חזרת הש"ץ בערבית: מדוע בתפילת ערבית אין חזרת הש"ץ?
תשובה: היות ובתחילה קבעו את ערבית כתפילת רשות לא קבעו בה חזרת הש"ץ, להוציא ידי חובה את מי שלא התפלל. ולאחר שקבעוה כתפילת חובה לא שינו את החובה לחזרת הש"ץ. הרב שמואל הולשטיין
שאלה: ארץ ישראל ומצוותיה: בט באלול תשס"ה נטענו בגינתנו עץ לימונים ועץ מנדרינות, כך, שב-ט באלול תשס"ח ימלאו שלוש שנים לנטעית העצים. שאלותיי הן: 1. האם ניתן לאכול מהפירות כבר בט באלול תשס"ח, או שיש להמתין עד לאחר ראש השנה תשס"ט (או שמא במועד מאוחר יותר)? 2. האם הפירות שיהיו ראויים למאכל יהיו קדושים בקדושת שביעית? 3. בהמשך לשאלה 2, האם יש צורך לעשר את הפירות והאם יש לחלל את הפירות מדין נטע רבעי?
תשובה: 1. רק הפירות שיחנטו אחר ראש השנה תשס"ט אפשר יהיה לאכלם לאחר חילול נטע רבעי. 2. לא. הפירות יחנטו אחר שביעית ולא יהיה בהם קדושת שביעית. 3. רק חילול נטע רבעי. 4. לגבי הפירות שיחנטו בין ר"ה תשס"ט לטו בשבט תשס"ט, הרי זה מחלוקת ראשונים, ואפשר להקל. בייחוד שאינני יודע כיצד הייתה הנטיעה. בברכת התורה והארץ הרב יהודה הלוי עמיחי
שאלה: נאמנות הורים על כשרות: מספר שאלות שאני זה זמן רב טרוד בהן וברצוני לבררן. אני מתארח לעיתים תכופות אצל הורי אשתי בשבתות, ואני נתקל לא במעט בסוגיות הלכתיות שקשורות לכשרות. הורי אישתי הם משפחה שומרת תורה ומצוות ומקפידה על כללי הכשרות אך ישנם מספר דברים שאני יודע בוודאות שהם לא מקפידים ושאלתי כיצד להתייחס אל אלו המקרים, מיותר לציין שאני משתדל להקפיד באלו הנושאים בביתי האישי. א. הורי אישתי קונים ירקות ופירות בשוק הפתוח, לטענת חמי תרומות ומעשרות זה באחריות המוכר אי לכך הוא לא רואה טעם לעשר. מה הדין השנה (קניה ממקומות שלא בהכרח מכריזים על תוצרתם כ"היתר מכירה")? ומה הדין בשנים רגילות האם ניתן לאכול בלי פיקפוק? ב. הכלים לא טבולים. ג. אכילת ירקות מרובי עלים שנקנו לא מתוצרת של מהדרין. תשובתכם מאוד תקל עלי בהתמודדות וידיעת דעת ההלכה בנושא.
תשובה: עליכם להפריש בעצמכם תרומות ומעשרות. אפשר להתנות מראש לפני האכילה להשאיר בצלחת את התרומות ומעשרות. בשבת צריך להתנות מערב שבת. באשר לשמיטה המצב מסובך יותר. מכיון שיש מודעות בצבור לנושא השמיטה הם לא ייפגעו אם תסבירו להם שהשנה אינכם אוכלים ירקות רגילים. מומלץ לבוא יום קודם לקנות את הירקות הכשרים ולסייע בהכנה האוכל. כלים שאינם טבולים אינם פוסלים את המאכל בשעת הדחק. מכיון שהכלים אינם שלכם ואתם באים לאירוח חד פעמי חובת הטבילה לא חלה עליכם ואתם נחשבים כאנוסים לעניין זה. ירקות המוחזקים בחרקים אסורים, אם שוטפים אותם היטב ובודקים אותם בעיון ניתן לאוכלם.
שאלה: שם אישה כשם אמי: אני בן 20 ולאמי יש שני שמות, דניאלה (השם הלועזי) וברכה (השם העברי). השם הלועזי משמש לרוב החברים, והשם העברי משמש לברכות "מי שברך", וכן כמה רבנים וחברים מקפידים לקרוא לה ברכה. הציעו לי בשידוך בחורה ששמה ברכה וכבר יצאנו שלוש פעמים, האם אנחנו צריך להפרד עוד לפני שיתחילו להקשר קשרים רצינייים או שאין לחשוש לזה?
תשובה: אין צורך להפרד אך יש ממליצים על שינוי השם במדה שהכרות זו תבשיל לכדי נשואים. ויש שאינם חוששים.
שאלה: טבילת כלי זכוכית משומש: כוס זכוכית שהשתמשו בה במשך זמן רב. א. האם צריך להטביל אותה כאשר היא כבר מוצר משומש? ב. באם תשובה א היא חיובית - אם לא ידוע האם הטבילו את הכלי - האם צריך להטביל?
תשובה: א. כלי זכוכית חייב בטבילה ואין זה משנה האם השתמשו בו כבר או לא, גם אם השתמשו בו שנים רבות בכל מיני משקאות קרים וחמים, זה לא משנה הכוס עדיין חייבת בטבילה. ב. על פי רוב ניתן לתת אומדן דעת סביר האם הכלים הוטבלו או לא. אם הכלים היו בשימוש אצל יהודים יראי שמים הבקיאים בהלכות המעשיות אזי אין צורך לחשוש, אולם במקרים אחרים יש לחזור ולהטביל (ללא ברכה). הרב שמואל הולשטיין
שאלה: שחייה בבריכה פרטית בימי תשעה באב: האם השחייה בבריכה ביתית מותרת מא ראש חודש אב עד לתשעה באב? ראוי לציין שאנו נוהגים לא ללכת למקומות שחייה או שמחה בימי תשעה באב.
תשובה: אין הבדל בין בריכה פרטית לאחרת ואין לשחות בשום בבריכה בתשעת הימים.
שאלה: ללכת לברית מילה של כהן חלל: יש לי קרוב משפחה כהן שהתחתן עם גרושה. נולד להם בן והם הזמינו אותי לברית. האם ישנה איזו שהיא בעיה הלכתית ללכת לברית בגלל שהנולד הוא חלל?
תשובה: אמנם מצוה למול את הבן על אף שהוא נולד באיסור אך מצד שני השתתפות בברית אולי יש בה משום נתינת לגיטימיות לנשואים האסורים. על כן אם ללכת, זה רק להיות נוכח בברית עצמה ולא להשאר לשמחה שאחריה.
שאלה: נעלי תשעה באב בצבא: אני משרת בצבא, וכידוע בט באב יש פקודת מטכ"ל שאומרת שאפשר לא לנעול את הנעליים הצבאיות ביום הזה אלא לנעול נעליים אחרות שאינם מעור. חבריי שמשרתים איתי אינם דתיים, לא צמים וכמובן שנועלים נעליים רגילות בט באב. חשבתי לומר להם שהם יכולים לנעול נעליים שאינם מעור ביום הזה, ולמרות שזה לא יהיה לשמה, לפחות כך הם ימנעו מהעבירה הזאת. האם נכון לומר להם או עדיף שלא?
תשובה: שנינו בפרקי אבות: "למה קדמה 'שמע' ל'והיה אם שמוע'? - אלא כדי שיקבלו עליו עול מלכות שמים תחילה ואחר כך יקבל עליו עול מצוות", היינו דווקא שיש לקיים את המצוות מתוך מגמה לקיים רצון ה', עול מלכות שמים, ולא במעשה טכני, שערכו העצמי נמוך. מה גם שבימינו נעליים רבות שאינן עשויות עור נוחות יותר מנעלי העור הצבאיות, ולא ברור שיוצאים בכך ידי חובת האיסור לנעול נעלי עור בתשעה באב. הרב מנחם פרל
שאלה: נסיעה עם תינוק לאחר הלידה: האם מותר לצאת עם תינוק בן שבועיים מהבית? זהו הנכד הראשון וההורים שלנו (סבא וסבתא טריים) מאוד רוצים שניסע אליהם, האם יש בכך בעיה?
תשובה: כן, אלא שיש נוהגים שבארבעים יום הראשונים לא מוציאים את התינוק בלילות.
שאלה: שאלות שונא בעניין מזוזות: בקרוב, בעזרת ה, אני אעבור דירה ויש לי שאלה לגבי המזוזות: 1. לדירה יש מרפסת שמש - האם צריך לקבוע מזוזה במשקוף למרפסת? 2. האם יש צורך לקבוע מזוזה גם במחסן? המחסן לא נמצא ליד הדירה, אלא בקומת הקרקע, והוא בגודל של כחצי חדר. 3. על מה יש להקפיד כשקונים מזוזות? 4. האם יש משמעות לגודל המזוזה?
תשובה: 1. חייבת במזוזה. ויש לקובעה בצד ימין של הנכנס לבית (ע"פ הנעשה בבית מרן הרב קוק זצ"ל). 2. צריך. 3. שייכתבו ע"י סופר סת"ם ירא שמים ומוכר. 4. אם נכתבו ע"י סופר ירא שמים אין חשיבות מיוחדת על הגודל שלהם. הכלל בזה הוא "זה אלי ואנווהו", כלומר, שיהיו נאות, יש מי שנאה בעיניו זה גדול ויש מי שנאה בעיניו דווקא מזוזות קטנות. "וכל הזהיר בה, יאריכו ימיו וימי בניו" (שו"ע יו"ד רפ"ה) הרב שמואל הולשטיין
שאלה: עצירת טרמפ לערבי זקן: בדרכי לעבודה מדי בוקר, הנני חולף על פני ערבי זקן המתקדם באותה דרך בטרמפים, האם מותר ראוי לעצור לו?
תשובה: כן. מותר משום דרכי
שאלה: מקווה לגברים: ברצוני שבעלי ילך למקווה. מה ההלכות בנושא? (מתי עליו ללכת, מה עליו לעשות וכו )
תשובה: ראשית חשוב להבהיר כי אין חובה לגבר לטבול במקוה. אולם ישנה מעלה גדולה לטובל להוספת קדושה. עזרא הסופר תיקן טבילה לגברים הנטמאים בטומאת קרי. אומנם התקנה בטלה ואינה חובה, אולם המעלה נותרה. רוב העולם אינו טובל אלא רק חסידים ואנשי מעשה. ישנם רבים הטובלים לכבוד שבת ולטבילה זו מעלה מיוחדת להזדככות מהחולין של ימי השבוע והכנה לקבלת אורה של השבת. וישנם אנשי מעלה מיוחדים הטובלים מידי יום. מה עליו לעשות? ללכת למקוה, להתרחץ ולטבול. וה' יערה עלינו רוח ממרומים: "אמר רבי עקיבא: אשריכם ישראל, לפני מי אתם מטהרין, מי מטהר אתכם - אביכם שבשמים, שנאמר: 'וזרקתי עליכם מים טהורים וטהרתם' ואומר: 'מקוה ישראל ה'' מה מקוה מטהר את הטמאים - אף הקדוש ברוך הוא מטהר את ישראל". הרב שמואל הולשטיין
שאלה: חידוש בגדים בתשעת הימים: אני בת 11 וקנו לי 2 חולצות חדשות, ליום חול. אני מאוד רוצה ללבוש אותם, למרות שיש לי עוד חולצות ללבוש. האם אני יכולה לחדשם לפני ט באב?
תשובה: נוהגים בימים אלו שלא לחדש בגדים חדשים. בהמתנה מלחדש בגדים בימים אלו את מצטרפת לדורות של עם ישראל שכאבו את חורבן הבית, ומצטרפת לתפילתם שייבנה במהרה. אשרייך. הרב שמואל הולשטיין
שאלה: הבדלה בתשעה באב שנופל במוצאי שבת: כיצד עושים הבדלה בט באב שנופל השנה במוצאי שבת?
תשובה: בתפילה יש לומר "אתה חוננתנו." או "ברוך המבדיל בין קודש לחול" לנשים שאינן מתפללות. לאחר התפילה מברכים רק על הנר. במוצאי התענית מבדילים על הכוס, כלומר, מברכים בורא פרי הגפן וברכת ההבדלה. "כה אמר ה' צבאות צום הרביעי וצום החמישי וצום השביעי וצום העשירי יהיה לבית יהודה לששון ולשמחה ולמעדים טובים והאמת והשלום אהבו" במהרה בימינו. הרב שמואל הולשטיין
שאלה: נמלים בקומקום חשמלי: מצאתי נמלים בקומקום החשמלי. לפי מה שלמדתי נמלים, אם לא נימוחו, חשובים כ ברייה ולכן אינם בטלים. גם אם אשפוך את המים שבהם היו הנמלים, לכאורה מדוע לא יאסרו הנמלים את גופי החימום וממילא את הכלי, שהרי אין ביטול ברוב בהיותם ברייה?
תשובה: יפה מאד שאתה יודע לנתח בין בריה לאחר. שקצים ורמשים פולטים טעם פגום ולכן הוא אינו אוסר. גם אם נבלע הטעם במים הוא בטל, ואפילו אם נאמר שהטעם שיבח את המים - יש שישים כנגדו במים והוא בטל. אפשר להרתיח מים בקומקום ללא בעיות.
שאלה: שיפוצים בבין המצרים: האם מותר לעשות שיפוצים בימי המצרים, האם יש הבדל בין הימים שעד ר"ח מנחם-אב לבין תשעת הימים? אציין שמדובר בעבודות נחוצות, ולא סתם שיפוצים לשיפור איכות החיים למשל.
תשובה: תיקונים שוטפים מותר לעשות. מה שאסור הוא לקנות דברים חדשים.
שאלה: התייחסויות הלכתיות של הרצי"ה לח"ח?: שמעתי שאומרים בשם רבינו הרצי"ה שלא קיבל הסכים עם כמה פסיקות הלכתיות של ה חפץ חיים, ורציתי לדעת איפה קיימת התייחסות מפורשת כתובה לשמועה זו, ובפרט אם קיימת התייחסות הלכתית ערוכה ומנומקת על ידו או על ידי מי מתלמידיו? לביאור הדברים פסיקותיו של החפץ חיים הן : א. גובה המחיצות בין גברים לנשים בבית הכנסת. ב. אורך השרוול חצאית לנשים. ג. היתר סיפור לשון הרע על חילוני (שאינו בכלל עמיתך ).
תשובה: הרב אמר שעדיפה מחיצה גמורה בין הגברים לנשים ולא רק עד גובה הכתפיים. והוא גם זירז לצניעות ואמר יש מחלוקת עד היכן צריך לכסות את הרגל האם עד הברך או כל הרגל והוא נוטה לדעה המחמירה. לגבי ג' איני זוכר אבל יש סבירות שאמר כך מפני שהם בגדר של תינוק שנשבה.